《予告归入倒马关作》
明代·苏祐

南风吹雨傍关来，关上千峰画角哀。
老去尚怜金甲在，生还重见玉门开。
鹍弦谩引思归调，虎节空惭上将才。
圣主恩深何以报，车前部曲重徘徊。

作者简介：（1492—1571）明山东濮州人，字允吉，一字舜泽，号谷原。嘉靖五年进士。知吴县，改束鹿，皆有惠政。以广东道御史按宣、大，授计平大同乱军。迁兵部侍郎兼都御史，总督宣、大军务，守边有功。进兵部尚书，坐事削籍归，旋复职，致仕卒。喜为诗，文词骈丽，诗格粗豪奔放。有《逌旃琐语》、《谷原文草》、《谷原集》。